Sex ára fangelsi fyrir lífshættulega árás með eldhúshnífum Höfundur : Gunnar Gunnarsson • Skrifað : 29. nóvember 2019 . Héraðsdómur Austurlands hefur dæmt Sigurð Sigurðsson í sex ára fangelsi fyrir lífshættulega og heiftúðlega árás á annan mann á heimili hans í Neskaupstað í júlí . Sigurður stakk manninn margsinnis með tveimur eldhúshnífum sem hann hafði með sér úr íbúð sinni . Árásin átti sér stað á heimili brotaþola , rétt fyrir miðnætti þann 10. júlí síðastliðinn . Samkvæmt frásögn þess sem fyrir árásinni varð hafði hann verið að spila tölvuleik er hann varð þess áskynja að Sigurður var kominn inn í íbúð hans . Sigurður hefði í engu svarað hvað hann vildi , en otað að honum hníf úr af stuttu færi . Brotaþoli varði sig með að grípa um þá hönd sem á hnífnum hélt en skipti þá engum togum að Sigurður lagði til hans öðrum hníf sem hann hélt á í hinni hendinni . Í dómnum kemur fram að Sigurður hafi stungið hinn manninn margsinnis , meðal annars í háls , brjóstkassa , kvið , síðu , bak , axlir og handleggi . Níu stungugöt voru á skyrtu mannsins . Hann reyndi fyrst að verja sig en náði loks að stjaka við Sigurði og komast undan yfir að næsta húsi . Handtekinn blóðugur Nágranni hans var að taka á sig náðir er hann varð var við að bankað var á dyrnar . Hann sá nágranna sinn fyrir utan sem hrundi inn fyrir er opnað var . Nágranninn taldi brotaþola hafa verið moldölvaðan og því ýtt honum út fyrir , en brugðist við og hringt á neyðarlínu er hann sá að úr honum fossaði blóð . Þá sá hann Sigurð á sveimi fyrir utan með hnífana í höndunum . Nágranninn bar að hann hefði komið upp að húsinu , virst vera að leita að fórnarlambi sínu og meðal annars bankað létt í glugga með hníf . Hann hefði síðan gengið frá húsinu og látið hnífana falla í jörðina . Lögregluþjónar komu skjótt á vettvang og hlúðu að þeim sem fyrir árásinni varð , en hann hafði skriðið í skjól bakvið bíl í bílastæði nágranna síns . Þá var lögreglan fljót að finna Sigurð sem var á gangi í bænum , með blóð á fötum sínum og höndum . Játaði ekki vegna minnisleysis Strax í upphafi rannsóknar málsins kom í ljós að Sigurður hafði hótað kærustu fórnarlambsins og honum grófum líkamsmeiðingum , þar með talið lífláti . Hótanirnar komu í kjölfar þess að upp úr nánu sambandi Sigurðar við konuna slitnaði í byrjun árs og hún tók saman við fórnarlambið . Í dóminum kemur fram að Sigurður hafði upplifað mikla vanlíðan í kjölfar sambandsslitanna og leitað sér aðstoðar vegna hennar . Fyrir dómi viðurkenndi Sigurður að gögn málsins bentu til þess að hann hefði verið að verki . Hann ætti hins vegar bágt með að trúa því og myndi ekkert eftir atburðarásinni . Hann hefði munað eftir sér heima hjá sér að horfa á kvikmyndir og drekka bjór , milli þess sem hann hefði stöku sinnum farið út til að reykja . Hann viðurkenndi að hafa sent hótanir til konunnar , sem og móður hennar , í ölvunarástandi fyrr á árinu en aldrei verið með áform um að vinna neinum mein . Sigurður sagðist muna eftir blóðugum á höndunum að sleppa hnífunum , því næst þegar lögreglan hefði handtekið hann og því næst þegar hann hefði verið kominn í fangaklefa . Hann neitaði sök vegna minnisleysis . Í dóminum kemur fram að Sigurður hafi verið í annarlegu ástandi , en ekki áberandi ölvaður þegar hann var handtekinn . Strax um nóttina tók lögregla eftir því að tvo hnífa vantaði í eldhúshnífasett í íbúð Sigurðar . Hnífarnir , hvor með um 10 sm. löngu blaði , fundust skammt frá vettvangi árásarinnar . DNA sýni á bæði þeim og fötum Sigurðar reyndust úr fórnarlambinu . Í lífshættu eftir mikla blæðingu Úr skýrslum lækna , sem lagðar voru fram fyrir dómi , má ráða að ekkert þeirra stungusára sem fórnarlambið hlaut hafi eitt og sér verið lífshættulegt . Alvarlegust eru þó talin stungan í hálsinn , sem var grunn en var millimetrum frá því að vera lífshættuleg og síðan stunga í brjóstkassa sem olli blæðingu . Fórnarlambinu blæddi hins vegar mikið . Áætlað er að það hafi misst um helming blóðs síns og var því í í yfirvofandi lífshættu . Læknarnir telja hendingu hafa ráðið því að ekki fór verr og miklu hafa skipt fyrir afdrif mannsins að hafa verið nærri sjúkrahúsi þegar árásin átti sér stað . Blóðferlafræðingar sem báru vitni fyrir dóminum töldu blóðferla á vettvangi styðja við lýsingu fórnarlambsins . Þá tóku sérfræðingar undir að atburðarásin hefði verið hröð . Dómurinn telur lýsingu þess greinargóða , auk þess sem hún sé studd framburði vitna og rannsóknargögnum . Þar með sé það sannað að Sigurður hafi farið inn á heimili mannsins og stungið hans margsinnis með tveimur hnífum . Sigurður hafi staðfest eign sína á hnífunum og fatnaði með blóði mannsins , en ekki getað skýrt hvernig það var til komið né véfengt rannsóknargögn . Dómurinn segir árásina hafa verið heiftúðlega og lífshættulega og það hafi Sigurði átt að vera ljóst á þeirri stundu sem hann framdi hana . Brotavilji hans hafi verið einbeittir því hann hafi gengið 1,5 km leið frá heimili sínu með hnífana tvo að heimili fórnarlambsins . Fumlaus viðbrögð nærstaddra , þeirra sem á eftir komu og heppni hafi ráðið því að ekki fór verr . Við ákvörðun refsingarinnar var litið til þess að Sigurður hefði sýnt iðrun og ekki verið áður verið sakfelldur fyrir ofbeldisbrot . Frá sex ára fangelsisdómi dregst gæsluvarðhald sem hann hefur setið í frá 11. júlí . Þá var Sigurður dæmdur til að greiða þeim sem fyrir árásinni varð tæpar tvær milljónir króna í miska - og skaðabætur , en maðurinn glímir við áfall eftir árásina . Kröfu þess um bætur vegna þess að hafa ekki getað stundað atvinnu um tíma og vegna tjóns á munum var neitað vegna ófullnægjandi ganga . Sigurði var hins vegar gert að greiða 5,7 milljónir í sakarkostnað auk þess sem hnífarnir tveir voru gerðir uppteknir .